Kúpna zmluva
(návrh)
uzavretá podľa § 409 a nasl. zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) (ďalej len „Zmluva“) 
medzi:

Predávajúcim
Názov			:			 
Sídlo			:				
Zastúpená		:			 
IČO			:				
IČ DPH		:	 
DIČ			:			
Bankové spojenie	:		
Číslo účtu		:			
Kontaktná osoba	:		
Telefón		:			
Fax			:				
e-mail			:	
Zapísaný v		:	
          (ďalej len „predávajúci“ v príslušnom tvare)

a

Kupujúcim
Názov			:	Justičná akadémia Slovenskej republiky
Zapísaný		:	zákon č. 548/2003 Z. z. 
So sídlom		:	Suvorovova 5/C, 902 01  Pezinok
Zastúpený                 :          	JUDr. Peter Hulla, riaditeľ
IČO			:	378 516 24
DIČ			:	2021887967		
Bankové spojenie	:	Štátna pokladnica		   
Číslo účtu		:	7000194169/8180
IBAN			:	SK25 8180 0000 0070 0019 4169
Kontaktná osoba	: 	Irena Horváthová 
Telefón		: 	033/88 18 312
Fax			:	033/88 18 320
E-mail			: 	irena.horvathova@justice.sk

(ďalej len „kupujúci“ v príslušnom tvare)
(ďalej spolu aj „Zmluvné strany“ alebo jednotlivo aj ako „Zmluvná strana“)

Článok I
Postavenie kupujúceho a Predmet zmluvy
1.	Kupujúci je verejným obstarávateľom podľa § 7 ods. 1 písm. a) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“). 
2.	Knižnica Justičnej akadémie SR bola zriadená 1. augusta 2006 a je evidovaná v Zozname knižníc Slovenskej republiky, vedenom Ministerstvom kultúry SR. Je špecializovanou knižnicou, ktorej úlohou je informačne podporovať vzdelávanie cieľovej skupiny podľa § 3 zákona č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov.
3.	Zákon o verejnom obstarávaní v § 1 ods. 12 písm. b) výslovne uvádza možnosť zákonnej výnimky v prípade, ak ide o podlimitnú zákazku a zákazku s nízkou hodnotou, predmetom ktorej je nadobúdanie knižničných fondov alebo zbierkových predmetov.
4.	Predmetom tejto zmluvy je záväzok predávajúceho dodať tlačené odborné publikácie pre kupujúceho a nadobudnutie vlastníckeho práva k tlačeným odborným publikáciám kupujúcim, ktoré budú zaradené do knižničného fondu Knižnice Justičnej akadémie SR a ďalšie súvisiace práva a povinnosti zmluvných strán.
5.	Kupujúci ako verejný obstarávateľ vyhodnotil vhodnosť aplikácie § 1 ods. 12 písm. b) zákona o verejnom obstarávaní pri zadávaní zákazky s názvom „Zabezpečenie knižničného fondu tlačenými odbornými právnickými publikáciami“.
6.	Kupujúci vyhlasuje, že predmet tejto zmluvy je napĺňaním cieľov zmluvy o poskytnutí nenávratného finančného príspevku uzatvorenej s Ministerstvom vnútra Slovenskej republiky a súvisiacej s realizáciu aktivít projektu s názvom „Rozvoj systému špecializovaného vzdelávania sudcov a justičných zamestnancov“, kód projektu v ITMS2014+: 314021M248 (ďalej len „Projekt“).
7.	Predmet plnenia podľa tejto zmluvy je financovaný z prostriedkov Európskeho sociálneho fondu v rámci Operačného programu Efektívna verejná správa, konkrétne zo schválených finančných prostriedkov Projektu.
8.	Kupujúci a predávajúci týmto vyhlasujú, že sú, každý samostatne, spôsobilí túto Zmluvu uzatvoriť a plniť záväzky v nej obsiahnuté. Nie sú v akomkoľvek konflikte záujmov alebo im nie je známa žiadna zákonná prekážka znemožňujúca uzatvorenie tejto zmluvy najmä podľa zákona o verejnom obstarávaní.

Článok II
Priebeh zmluvného plnenia a čas dodania predmetu zmluvy
1.	Kupujúci zašle počas trvania tejto zmluvy predávajúcemu písomnú objednávku so špecifikáciou odborných knižných publikácií (publikácií), ktoré si v tlačenej podobe objednáva. Súčasťou objednávky je názov objednanej publikácie, ďalšie údaje potrebné na nezameniteľnosť s inou publikáciou a počet kusov tej istej publikácie, ktoré si kupujúci objednáva.
2.	Predávajúci sa zaväzuje dodať publikácie kupujúcemu v lehote do 45 dní od odoslania objednávky.
3.	Kupujúci je oprávnený zmeniť objednávku a požadovať dodanie iných publikácií v prípade, ak predávajúci v lehote do 45 dní od odoslania prvej objednávky nedodá všetky objednané publikácie.
4.	Predávajúci informuje kupujúceho o všetkých okolnostiach, ktoré majú vplyv na plnenie predmetu zmluvy, najmä prvej a ďalšej objednávky, najmä ak objednaná publikácie nie je dostupná na trhu, alebo nie je dostupná v požadovanom množstve.
5.	Kupujúci má právo zasielať objednávky predávajúcemu postupne počas trvania tejto zmluvy. Druhý až štvrtý odsek tohto článku platia primerane aj na postupné čiastkové objednávky.

Článok III
Miesto plnenia (dodania) a ďalšie podmienky
1.	Predmet zmluvy bude kupujúcemu dodaný predávajúcim osobne alebo ním povereným subjektom (napríklad poštovým podnikom) na adresu: Suvorovova 5/C, 902 01  Pezinok (t.j. do sídla kupujúceho) v pracovných dňoch od 8.00 hod do 15.00 hod.
2.	Všetky náklady na dodanie publikácií (predmetu zmluvy) na adresu uvedenú v prvom odseku tohoto článku znáša predávajúci.
3.	Dovoz publikácií bude predávajúcim zabezpečený v zmysle platných všeobecne záväzných právnych predpisov, vo vhodne vybavených dopravných prostriedkoch, takým spôsobom, aby sa zachovala jeho kvalita, najmä aby objednané publikácie neboli nijako poškodené alebo znečistené. Predmet plnenia bude prevzatý kupujúcim (ním poverenou osobou) na základe dodacieho listu. Faktúra a dodacie listy budú mať vyplnené všetky časti predpísaného tlačiva (čitateľne), t. j. číslo Fa, a DL, dátum vystavenia, množstvo a druh publikácie, cena, predpis DPH, pečiatka a podpis zodpovedného pracovníka. 
4.	Kupujúci sa zaväzuje bez odkladu riadne predmet kúpy prevziať a skontrolovať podľa dodacieho listu, druh a množstvo publikácií, a podpisom na dodacom liste potvrdiť ich prevzatie.
5.	Ak predávajúci zjavne nedodržal ustanovenia tejto zmluvy o akosti, druhu a množstve objednaných publikácií, má kupujúci právo ich prevzatie (prípadne celej dodávky) odmietnuť 

Článok IV
Kúpna cena jej splatnosť
1.	Kúpna cena bola zmluvnými stranami dohodnutá vo výške ________ Eur bez DPH (slovom __________________ eur bez DPH); teda ________ Eur vrátane DPH (slovom ___________________ eur vrátane DPH).
2.	Zmluvné strany sa dohodli na kúpnej cene podľa  cenníka, ktorý je verejne dostupný na internetovej stránke predávajúceho alebo v jeho predajni. Predávajúci na základe žiadosti kupujúceho tomuto zašle aktuálny cenník dostupných publikácií.
3.	Kúpna cena je konečná vrátane obalu, balenia a dopravného na miesto uvedené v článku II tejto zmluvy
4.	Cena už objednanej publikácie podľa cenníka je nemenná. Predávajúci má právo poskytnúť kupujúcemu zľavu až do okamihu fakturácie.

Článok V
Platobné podmienky
1.	Právo na zaplatenie kúpnej ceny vzniká predávajúcemu riadnym splnením zmluvy t. j. dodaním a prevzatím publikácií podľa predchádzajúcich ustanovení tejto zmluvy na základe príslušnej objednávky.
2.	Predávajúcemu vznikne právo na vystavenie faktúry dňom dodania tovaru a podpísania dodacieho listu poverenými zástupcami oboch zmluvných strán.
3.	Platba sa realizuje na základe obdržanej faktúry po prevzatí publikácií na základe objednávky v zmysle predchádzajúcich ustanovení tejto zmluvy.
4.	Splatnosť faktúry je 60 dní odo dňa jej doručenia kupujúcemu zo strany predávajúceho za predpokladu, že doručená faktúra bude spĺňať všetky zákonné a zmluvné náležitosti a bude doručená na adresu kupujúceho uvedenú v záhlaví tejto zmluvy v troch vyhotoveniach. Lehota splatnosti začína plynúť dňom nasledujúcim po dni, v ktorom boli faktúry preukázateľne doručené kupujúcemu. Úhrada faktúry bude realizovaná bezhotovostným platobným stykom na účet predávajúceho uvedený v záhlaví tejto zmluvy. Predávajúci berie na vedomie, že predmet tejto zmluvy je financovaný z prostriedkov EÚ. Predávajúci berie na vedomie, že uvedené financovanie platieb z prostriedkov EÚ je časovo a administratívne náročné. Predávajúci zároveň súhlasí a vyhlasuje, že lehota splatnosti nie je v hrubom nepomere k právam a povinnostiam vyplývajúcim z tejto zmluvy.
5.	Prílohu faktúry bude tvoriť dodací list podľa tejto zmluvy.
6.	Kupujúci neposkytuje preddavky na plnenie zmluvy.

Článok VI
Nadobudnutie vlastníckeho práva na tovar

Vlastnícke právo k predmetu zmluvy prechádza na kupujúceho dňom riadneho splnenia záväzku, t.j. dňom podpísania dodacieho listu poverenými zástupcami oboch zmluvných strán

Článok VII
Zodpovednosť za vady
1.	Predávajúci sa zaväzuje, že dodá tovar v dohodnutom čase, v množstve, rozsahu, kvalite a v prevedení podľa podmienok dohodnutých v tejto Zmluve.
2.	Reklamáciu musí kupujúci uplatniť písomne, uviesť ako sa vady prejavujú a ako požaduje reklamáciu vysporiadať.
3.	Predmet zmluvy, ktorý nezodpovedá zmluvne dohodnutým podmienkam, je predávajúci povinný vymeniť bezodkladne po oznámení jeho vady, ak sa zmluvné strany nedohodnú inak. 
4.	Pri opakovanej vade a reklamácii, si kupujúci vyhradzuje právo od tejto zmluvy odstúpiť.

Článok VIII
Osobitné ustanovenia o kontrole
1.	Predávajúci je povinný strpieť výkon kontroly/auditu súvisiaceho s plnením podľa tejto zmluvy kedykoľvek počas platnosti a účinnosti Zmluvy o poskytnutí nenávratného finančného príspevku, a to oprávnenými osobami na výkon tejto kontroly/auditu a poskytnúť im všetku potrebnú súčinnosť.
2.	Za strpenie výkonu kontroly a poskytnutie súčinnosti pri výkone kontroly neprináleží predávajúcemu žiadna odmena, náhrada ani iné plnenie.
3.	V prípade vzniku škody v dôsledku nestrpenia kontroly, neposkytnutia súčinnosti a nedodania požadovaných podkladov zo strany predávajúceho, je povinný predávajúci túto škodu nahradiť v plnej miere. Povinnosť strpieť kontrolu sa ustanovuje po dobu upravenú vo všeobecne záväzných predpisoch pre implementáciu projektov zo štrukturálnych  fondov EÚ v programovom období 2014 – 2020.
Článok IX
Doba trvania zmluvy
1.	Táto zmluva sa uzatvára na dobu určitú od 01.09.2019 do 31.12.2019.
2.	Zmluva nadobúda platnosť dňom podpísania zmluvy obidvomi zmluvnými stranami účinnosť nasledujúcim dňom po jej zverejnení v Centrálnom registri zmlúv vedenom  Úradom vlády SR.
3.	Zmluvu je možné vypovedať s  výpovednou lehotou jeden mesiac obidvomi zmluvnými stranami, pričom výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď zmluvy druhej zmluvnej strane doručená.
4.	Mimoriadne ukončenie zmluvného vzťahu zo zmluvy nastáva: 
a)	na základe vzájomnej písomnej dohody zmluvných strán, 
b)	odstúpením od zmluvy. 
5.	Od zmluvy môže predávajúci a okupujúci odstúpiť v prípadoch podstatného porušenia zmluvy a nepodstatného porušenia zmluvy. Za podstatné porušenie zmluvy sa považuje: 
a)	omeškanie poskytovateľa s dodaním predmetu zmluvy oproti dohodnutému termínu plnenia o viac ako 15 dní a v dohodnutom rozsahu a v požadovanej kvalite;
b)	vyhlásenie konkurzu alebo reštrukturalizácie na majetok predávajúceho, resp. zastavenie konkurzného konania pre nedostatok majetku, alebo vstup predávajúceho do likvidácie, resp. podanie návrhu na vyhlásenie konkurzu alebo reštrukturalizácie na majetok predávajúceho
c)	omeškanie kupujúceho so zaplatením kúpnej ceny alebo jej časti za tovar dodávaný podľa tejto zmluvy o viac ako 15 dní od uplynutia lehoty splatnosti.
6.	V prípade podstatného porušenia zmluvy je zmluvná strana oprávnená od zmluvy odstúpiť okamžite, len čo sa o takomto porušení dozvedela. V prípade nepodstatného porušenia zmluvy je zmluvná strana oprávnená od zmluvy odstúpiť, ak strana, ktorá je v omeškaní, nesplní svoju povinnosť ani v dodatočnej primeranej lehote, ktorá jej na to bola poskytnutá.
7.	Zmluvné strany sa dohodli na písomnej forme odstúpenia od zmluvy a písomnej forme uplatnenia všetkých nárokov voči druhej strane. 
8.	Odstúpenie od zmluvy sa nedotýka nároku na náhradu škody vzniknutej porušením zmluvy a nároku na zmluvnú pokutu. 
9.	Odstúpenie od zmluvy má následky stanovené príslušnými ustanoveniami Obchodného zákonníka, pokiaľ sa zmluvné strany písomne nedohodnú inak. 
10.	Odstúpenie od zmluvy sa uskutoční písomným oznámením odstupujúcej zmluvnej strany adresovaným druhej zmluvnej strane zároveň s uvedením dôvodu odstúpenia od zmluvy a je účinné dňom jeho doručenia. V prípade pochybností sa má za to, že je odstúpenie doručené tretí deň po jeho odoslaní. Doručuje sa zásadne na naposledy známu adresu zmluvnej strany. 

Článok X
Všeobecné a záverečné ustanovenia
1.	V prípade, že niektoré z ustanovení tejto zmluvy sa stane neplatným, zostáva platnosť ostatných ustanovení nedotknutá. Ak nastane takáto situácia, zmluvné strany sa písomne formou dodatku dohodnú na riešení, ktoré zachová kontext a účel daného ustanovenia. 
2.	Zmluvné strany berú na vedomie, že práva a povinnosti vzniknuté na základe tejto zmluvy prechádzajú v súlade s právnymi predpismi aj na ich prípadných právnych nástupcov. 
3.	Akékoľvek zmeny a doplnky tejto zmluvy budú zmluvné strany riešiť formou písomných očíslovaných dodatkov, ktoré sa po obojstrannom súhlasnom podpise oprávnených zmluvných strán stanú neoddeliteľnou súčasťou tejto zmluvy.
4.	Práva a povinnosti zmluvných strán výslovne neupravené touto zmluvou sa riadia ustanoveniami Obchodného zákonníka a ostatných všeobecne záväzných právnych predpisov platných v Slovenskej republike. 
5.	Prípadné spory a nedorozumenia, ktoré vzniknú zo zmluvy, sa budú zmluvné strany snažiť riešiť predovšetkým formou dohody, ktorá musí mať písomnú formu a v prípade, že sa zmluvné strany nedohodnú, budú sa riadiť slovenským právnym poriadkom a všetky spory z tejto zmluvy medzi zmluvnými stranami budú riešené príslušnými slovenskými súdmi. 
6.	V prípade zmeny obchodného mena, názvu, sídla, právnej formy, štatutárnych orgánov alebo i spôsobu ich konania za zmluvnú stranu, bankového spojenia a čísla účtu, oznámi strana, ktorej sa niektorá z uvedených zmien týka, písomnou formou túto skutočnosť druhej zmluvnej strane a to bez zbytočného odkladu, inak povinná zmluvná strana zodpovedá za všetky škody z toho vyplývajúce alebo náklady, ktoré v tejto súvislosti musela vynaložiť druhá zmluvná strana. 
7.	Miestom pre doručovanie písomností sú adresy zmluvných strán uvedené v záhlaví tejto zmluvy. Každá zo zmluvných strán je povinná písomne oznámiť druhej zmluvnej strane akúkoľvek zmenu ohľadne doručovania a to bezodkladne po tom, čo dôjde k takejto zmene. Pokiaľ sa z dôvodu oneskoreného alebo nevykonaného oznámenia o zmene miesta doručovania nepodarí včas a riadne doručiť písomnosť druhej zmluvnej strane, považuje sa deň neúspešného pokusu o opakované doručenie písomnosti za deň doručenia písomnosti druhej zmluvnej strane so všetkými právnymi dôsledkami pre dotknutú zmluvnú stranu.
8.	Predávajúci podpisom tejto zmluvy prehlasuje, že bol oboznámený s povinnosťou objednávateľa zverejniť túto zmluvu v Centrálnom registri zmlúv vedenom na Úrade vlády Slovenskej republiky, a to v zmysle zákona č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony s účinnosťou od 1.1.2011. 
9.	Zmluvné strany zhodne vyhlasujú, že si túto zmluvu pred jej podpisom prečítali, bola uzavretá po vzájomnom prerokovaní, je prejavom ich slobodnej vôle, je určitá a zrozumiteľná, zmluvné strany neboli uvedené do omylu, nebola uzavretá v tiesni a za nápadne nevhodných podmienok, porozumeli jej obsahu a právnym účinkom z nej vyplývajúcim a na znak súhlasu s jej obsahom ju dobrovoľne a vlastnoručne podpísali. Podpisujúce osoby sú oprávnené podpísať túto zmluvu. Ďalej zmluvné strany vyhlasujú, že sú si vedomé všetkých následkov vyplývajúcich z tejto zmluvy, ich zmluvná voľnosť nie je ničím obmedzená a nie sú im známe okolnosti, ktoré by im bránili platne uzavrieť túto zmluvu. V prípade, že taká okolnosť existuje, zodpovedajú za škodu, ktorá vznikne účastníkovi tejto zmluvy na základe tohto vyhlásenia. 
10.	Táto zmluva je vyhotovená v 2 rovnopisoch, pričom každá zo zmluvných strán obdrží po jednom vyhotovení. 

V Pezinku, ................................. 		V .................,  .....................................

 ..................................................			.............................................................
               za kupujúceho  				za predávajúceho